b'\n_START_ARTICLE_\nTrofi\xc4\x8dno stanje\n_START_PARAGRAPH_\nTrofi\xc4\x8dno stanje je sestava biomase v vodnem telesu ob \xc4\x8dasu merjenja._NEWLINE_Evtrofno jezero je jezero, v katerem je veliko mineralnih soli in organskih snovi. Obi\xc4\x8dajno je bolj plitvo, voda je prosojna zelenkaste barve. Jezera imajo obi\xc4\x8dajno visoko primarno produktivnost zaradi \xc4\x8dezmerne koli\xc4\x8dine hranljivih snovi, katere posledica je slaba kakovost vode. Na dnu jezer pogosto primanjkuje kisika, kar posledi\xc4\x8dno prina\xc5\xa1a pomanj\xc5\xa1anje ostalih organizmov npr. rib, ki potrebujejo vodo bogato s kisikom. Nastaja veliko organskih ostankov, ki se hitro pove\xc4\x8dujejo, saj je njihov razkroj zelo po\xc4\x8dasen._NEWLINE_Distrofno jezero je jezero, ki je nastalo na obmo\xc4\x8djih visokih barij z erozijo \xc5\xa1otnih povr\xc5\xa1in. Vsebuje veliko humusnih snovi in humusnihkislin, kar pomeni, da je voda v teh jezerih mo\xc4\x8dno zakisana ter revna z mineralnimi snovmi. Ravno zaradi visoke vsebnosti humusnih kislin je pogosto obarvano v rumeno ali rjavo barvo. Po navadi taka jezera ne presegajo globine enega metra. Na dnu se nahajajo organske usedline, iz katerih nastaja \xc5\xa1ota. Rastlin in \xc5\xbeivali v distrofnem jezeru skoraj ni. Zaradi temne barve vode je opazno hitro upadanje svetlobe v globino. Okolico jezerc pora\xc5\xa1\xc4\x8dajo mahovi in \xc5\xa1a\xc5\xa1i._NEWLINE_Mezotrofno jezero (gr\xc5\xa1ko mezo - srednje + trophos - hranjenje) je jezero, ki se odlikuje s srednjo vsebnostjo biogenih hranilnih snovi, tako se uvr\xc5\xa1\xc4\x8da po vsebnosti hralnilnih snovi med evtrofna in oligotrofna jezera. Globina vode je 3-5 metrov, plitvine so manj razvite. Za mezotrofna jezera je zna\xc4\x8dilna proizvodnja fitoplanktona in alg, ter bogastvo rib. Prisotnost teh jezer je na Finskem, kjer na enem izmed jezer (Pohjalampi) na vzodnem delu dr\xc5\xbeave potekajo obse\xc5\xbene raziskave, da bi dolo\xc4\x8dili glavne zna\xc4\x8dilnosti jezer te vrste._NEWLINE_Oligotrofno jezero je jezero z nizko stopnjo prisotnosti rastlinskega in \xc5\xbeivalskega \xc5\xbeivljenja. Vzrok za to je majhna vsebnost mineralnih snovi. Po navadi so to zelo globoka jezera. Vsebujejo zelo veliko kisika, zaradi \xc4\x8desar bakterije zelo dobro predelajo organske odpadke. Voda je svetlo modre barve, prosojna, hladna, rahlo kisla z nizko ali nevtralno pH vrednostjo. V njih je zelo malo rastlinskih vrst od nevreten\xc4\x8darjev pa prevladujejo \xc5\xbeu\xc5\xbeelke in li\xc4\x8dinke. Imajo nizko proizvodnjo alg in zato pogosto zelo \xc4\x8disto vodo z visoko kakovostjo pitne vode._NEWLINE_Zaradi visoke povpre\xc4\x8dne letne vsebnosti celotnega fosforja je Bohinjsko jezero uvr\xc5\xa1\xc4\x8deno med oligotrofna jezera.'